# PRAVILNIK

# O VRSTI PODATAKA O SPROVEDENIM MERAMA ENERGETSKE EFIKASNOSTI I OSTVARENIM UŠTEDAMA ENERGIJE KOJE DOSTAVLJAJU KORISNICI JAVNIH SREDSTAVA

## ("Sl. glasnik RS", br. 19/2023)

**Predmet**

**Član 1**

Ovim pravilnikom propisuju se vrsta podataka o sprovedenim merama energetske efikasnosti i ostvarenim uštedama energije koje organi državne uprave, drugi organi Republike Srbije, organi autonomne pokrajine, jedinice lokalne samouprave, uključujući gradske opštine, javna preduzeća i drugi korisnici javnih sredstava, koji u okviru svojih nadležnosti sprovode i/ili finansiraju mere energetske efikasnosti, dostavljaju ministarstvu nadležnom za poslove energetike, način i rokovi za dostavljanje podataka, kao i period u kojem se čuva dokumentacija na osnovu koje se dostavljaju podaci.

**Značenje izraza**

**Član 2**

Pojedini izrazi upotrebljeni u ovom pravilniku imaju sledeće značenje:

1) subjekt izveštavanja je organ državne uprave, drugi organ Republike Srbije, organ autonomne pokrajine, jedinica lokalne samouprave, uključujući gradsku opštinu, javno preduzeće i drugi korisnici javnih sredstava koji u okviru svojih nadležnosti sprovode i/ili finansiraju mere energetske efikasnosti;

2) projekat energetske efikasnosti je niz radnji i aktivnosti sprovedenih sa ciljem poboljšanja energetske efikasnosti kroz realizaciju jedne ili više mera energetske efikasnosti, ili niz radnji i aktivnosti koji nemaju za direktni cilj poboljšanje energetske efikasnosti ali je njihovom realizacijom sprovedena jedna ili više mera energetske efikasnosti.

Drugi izrazi upotrebljeni u ovom pravilniku koji nisu definisani u stavu 1. ovog člana, imaju značenje definisano zakonom kojim se uređuju energetska efikasnost i racionalna upotreba energije.

**Mere energetske efikasnosti o kojima se dostavljaju podaci**

**Član 3**

U skladu sa ovim pravilnikom dostavljaju se podaci o sledećim sprovedenim merama EE:

- zamena izvora svetlosti u javnom osvetljenju;

- zamena ili ugradnja sistema osvetljenja u novim ili postojećim stambenim zgradama;

- zamena ili poboljšanje sistema ili ugradnja novog sistema osvetljenja ili dela komponenti osvetljenja u novim ili postojećim komercijalnim i zgradama javno-uslužnog sektora;

- rekonstrukcija toplotne izolacije određenih delova građevinskog omotača (zidovi, krovovi, tavanice, temelji i sl.) i/ili zamena prozora u postojećim stambenim, komercijalnim i zgradama javno-uslužnog sektora;

- rekonstrukcija građevinskog omotača i sistema za grejanje u postojećim stambenim, komercijalnim i zgradama javno-uslužnog sektora;

- zamena opreme za grejanje u postojećim stambenim, komercijalnim i zgradama javno-uslužnog sektora;

- uvođenje nove građevinske regulative za nove stambene, komercijalne i zgrade javno-uslužnog sektora;

- zamena ili ugradnja nove opreme za grejanje vode u postojećim stambenim, komercijalnim i zgradama javno-uslužnog sektora;

- priključak nove ili postojeće stambene, komercijalne i zgrade javno-uslužnog sektora na sistem daljinskog grejanja;

- ugradnja ili zamena uređaja za klimatizaciju nominalne snage manje od 12 kW u novim i postojećim stambenim, komercijalnim i zgradama javno-uslužnog sektora;

- ugradnja solarnog sistema za grejanje potrošne sanitarne vode u novim i postojećim stambenim, komercijalnim i zgradama javno-uslužnog sektora;

- ušteda primarne energije iz postrojenja za kombinovanu proizvodnju toplotne i električne energije;

- zamena voznog parka;

- zamena postojećih ili instalacija novih uređaja za domaćinstvo;

- ugradnja toplotne pumpe;

- zamena postojećeg ili ugradnja novog centralizovanog rashladnog sistema u zgradama javnog sektora i u sektoru industrije;

- zamena postojeće ili instalacija nove kancelarijske opreme;

- ugradnja fotonaponskih panela;

- i o drugim sprovedenim merama EE.

**Podaci koji se dostavljaju**

**Član 4**

Subjekti izveštavanja dostavljaju ministarstvu nadležnom za poslove energetike sledeće podatke o sprovedenim merama energetske efikasnosti:

1) naziv projekta energetske efikasnosti;

2) kratak opis projekta;

3) vrsta mere energetske efikasnosti koja je sprovedena u okviru projekta (u daljem tekstu: mera EE);

4) opština/gradska opština ili grad na čijoj teritoriji se nalazi objekat na kojem je sprovedena mera EE;

5) vrsta energije/energenta koji se koriste pre i posle sprovođenja mere EE;

6) datum završetka realizacije projekta;

7) naziv i adresa objekta na kome je sprovedena mera EE;

8) podaci o vlasniku projekta;

9) kontakt podaci lica koje dostavlja podatke - ime i prezime, elektronska adresa i broj telefona;

10) naziv subjekata koji finansiraju ili sufinansiraju projekat;

11) vrednost investicije koja se odnosi na sprovedenu meru EE;

12) podaci potrebni za proračun ušteda energije.

Subjekt izveštavanja koji je sproveo meru EE koja nije naveden u članu 3. ovog pravilnika dostavlja podatke iz tač. 1)-11) stava 1. ovog člana, kao i sledeće podatke o uštedama koje su ostvarene sprovođenjem mere EE:

- finalna uštedu energije [kWh];

- ušteda primarne energije [kWh];

- ušteda CO2 [t].

Subjekt izveštavanja koji je sproveo meru EE koja nije navedena u članu 3. ovog pravilnika, pored podatke o ostvarenim uštedama iz stava 2. ovog člana, dostavlja i podatke o proračunu tih ušteda, koji je zasnovan na sprovedenom energetskom pregledu, odnosno na izvršenim merenjima, opšteprihvaćenim i priznatim metodama proračuna, inženjerskoj praksi i utemeljenim procenama.

**Rokovi za dostavljanje podataka**

**Član 5**

Subjekt izveštavanja dostavlja podatke iz člana 3. ovog pravilnika u roku od dva meseca od završetka projekta.

**Način dostavljanja podataka**

**Član 6**

Subjekti izveštavanja dostavljaju podatke iz člana 3. ovog pravilnika kroz MVP, ili izuzetno elektronskim putem, slanjem na elektronsku adresu objavljenu na internet stranici ministarstva nadležnog za poslove energetike.

**Rok čuvanja dokumentacije na osnovu koje se dostavljaju podaci**

**Član 7**

Subjekt izveštavanja se stara da se tehnička i druga dokumentacija na osnovu koje se dostavljaju podaci u skladu sa ovim pravilnikom čuva u periodu koji odgovara veku trajanja sprovedene mere EE, a najduže deset godina.

**Član 8**

Danom početka primene ovog pravilnika prestaje da važi Pravilnik o načinu i rokovima dostavljanja podataka neophodnih za praćenje sprovođenja akcionog plana za energetsku efikasnost u Republici Srbiji i metodologiji za praćenje, proveru i ocenu efekata njegovog sprovođenja ("Službeni glasnik RS", broj 37/15).

**Stupanje na snagu**

**Član 9**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije", a primenjuje se od 1. januara 2024. godine.